정조 17년
癸丑八月初六日辰時上御熙政堂常參兼行次對入侍時行都承旨洪明浩行左承旨林濟遠行右承旨洪義榮左副承旨金孝建右副承旨洪仁浩同副承旨兪漢寧假注書洪樂游金錫泰事變假注書李弘達記注官金良倜承膺祚領議政洪樂性行判中樞府事朴宗岳左議政金履素右議政金憙綾城尉具敏和西淸君煋左參贊洪良浩兵曹判書鄭好仁右參贊洪秀輔行副司直徐有防李秉鼎刑曹判書李得臣行副司直李敬懋訓鍊都正趙心泰行副司直李漢豐開城留守金魯永行大司成沈煥之禮曹參判曺允大工曹參判李邦榮左尹宋鍈大司諫兪漢謨吏曹參議鄭大容戶曹參議尹行頤副司直尹行任檢校直閣徐榮輔南公轍直閣金祖淳執義許晊掌令邊景祐校理魚用謙持平朴孝成正言申龜朝尹益烈吏曹佐郞張至冕戶曹佐郞徐洛修禮曹佐郞鄭璲兵曹佐郞崔時淳刑曹佐郞金樂行工曹佐郞任光白監察金相夔司錄鄭馦以次進伏訖樂性等曰秋氣乍涼日候晴佳聖體若何上曰一樣矣樂性等曰王大妃殿氣候何如上曰一樣矣樂性等曰惠慶宮氣候何如上曰一樣矣樂性等曰元子宮氣候何如上曰善過矣上曰三公備員國事幸矣樂性曰如臣老耄之質濫叨元輔之任只是備數而已何嘗彷彿於是任而亦何少益於國事乎夙宵惶愧矣上曰國家本自無事豈必無中生有乎惟卿元老也對揚之方惟在臥閤論道而僚相具備可謂正當其時重卜之敦諭已言之予不以筋力奔走責之於卿矣樂性曰國家泰平無事廟務亦不留滯臣等別無施措之事而第臣筋力精神日增昏耗每多遺失之事徒有瘝曠之慮將何以摠察董率仰答委毗之聖意乎至於尋常擧行如例問安亦不得粗伸忱誠惶悚無地愧怍何極幸今聖候康復鼎席且備特行常參於公於私心甚欣幸而如臣癃憒不堪任之狀前後仰達不啻縷縷矣伏願體諒焉上曰過矣過矣樂性曰上候多日靡寧旋得翌瘳之喜宗社之慶幸臣民之歡忭曷有其極此誠莫大之慶而區區識喜之忱惟在賀禮一事而殿下每以撝謙之德凡於稱賀之節輒靳允許臣等不得不仰體撝謙之德今番亦不敢仰請而區區下情不勝抑鬱矣宗岳曰患候雖是一時表症幸卽平復慶忭之極宜有賀禮而在臣等情禮烏可已乎領相所奏在禮卽然矣履素曰屢日靜攝之餘幸得翌瘳之慶而仍行展謁之禮臣民之鰲忭欣喜不勝萬萬領相與判府事所奏非但臣等之所仰達卽擧國大小之同情矣憙曰諸大臣所奏實出於一國之同情豈可無識喜之禮乎上曰卿等之言雖如此予意本不欲張大矣樂性曰日前以衛內攔入官員終不得査出事有所處分而都相衙門倖免於處分中臣心之惶蹙尤無可達而臣處在董率之地初不檢飭班次而至有雜糅之擧終又不得査出而竟免同罪之科此非但該曹之罪也莫非臣昏憒之罪乞賜處分焉上曰過矣過矣履素曰臣等職在董率安得辭其責也平日若能糾正則豈有班次之違錯衛內之攔入乎以大臣之故倖免罪科臣心之愧悚與領相所奏一般而陳箚引罪恐近煩屑未敢爲之矣上曰過矣過矣憙曰日前雖有所仰達而臣於伊日以班首陪扈而不能董飭之失豈可倖逭乎上曰卿於初筵已有所奏不必更提矣上曰次對爲之宗岳曰臣職是原任以西班班首入參而至於次對則臣當退出矣上曰卿雖原任豈可先退樂性曰古則原任有次對之例判府事之言誠過矣上曰然矣樂性曰此慶尙左水使姜膺煥狀啓也以爲釜山鎭改造戰船漂失什物中子砲係是一時不無之緊要不可不趁今備上而猝難鑄成則勢將從便推移然後可免疎虞之慮而庚戌年水操時機張縣戰船致敗沈失物件以罷三鎭舟什備上今亦依此例臣營會外所上罷三鎭子砲中一坐姑令推移充彼以爲待變之地恐合便宜請令廟堂稟旨分付矣旣有前例事甚便好依狀請許施何如上曰依爲之出擧條樂性曰此禁衛大將李漢豐所啓也以爲臣營馬太以均廳給代米中七百石換太一千四百石取用矣昨年自惠廳筵稟革罷換規今方貿取爲弊多端臣營所納各道太産邑米保中限數千石換作太保每名米六斗代以太十二斗準折代捧則可除貿取之弊爲辭矣此是準折代捧在民無爲害之端在營爲足用之道則依所請許施似爲便當而今年太農之如何姑未的知關問該道後參量許施何如上曰依爲之出擧條樂性曰王大妃殿進御湯劑何時煎入乎上曰食後煎入而提調當監煎卿則直還可也履素曰昨年穡事告歉諸道民事極其惶汲而幸賴如傷之聖念賙賑旣畢民無捐瘠今年農形則大有豐登之象而稍閟之雨澤今又浹洽民國之幸孰大於是第伏念蓄穀所備豫而纔經大賑之處則穀簿枵然道伯邑宰如不以今秋極意釐整殫誠收殺則將不無滋吏奸而擁虛簿之歎雖以向來諸繡衣行現發者言之守宰之犯科道伯不察吏胥之弄奸守宰不察已現發者如此未現發者又不知爲幾許矣臣謂及此捧糴之前另飭各道及列邑使之整其紊亂務其精實日後若復以穀簿事毋論某道某邑如有抵罪之事則不但該守令之重勘該道道臣亦難免其責以此意爲先另飭何如上曰依爲之出擧條履素曰樹風聲奬節義實是有國之先務而我聖上惓惓於斯雖以近日李舜臣之加贈李士龍之旌閭言之奚但聳動於一時抑亦有辭於百代臣不勝欽仰此則固是蓋世之殊績罕有之大義大抵京外孝烈之登聞旣有典憲屢勤飭諭雖有大小之不齊且有干瀆之爲弊而以其子孫顒望之情若或入於道啓而許久遲滯不卽回啓則當不無抑鬱之心矣近因政府久未備員聞自庚戌以後各道孝烈狀啓未得覆啓云今則三公旣備員不可一任其因循申飭該曹趁卽擧行恐不可已而禮曹時無判堂有闕之代差出以爲擧行之地何如上曰依爲之出擧條履素曰領相俄陳辭巽之懇而臣又如是仰達極爲猥越而臣適得一疾半年于玆春夏之間雜試鍼藥種種諸症比諸當初非無動靜而行步尙爾蹣跚不能運用殿陛出入之際每垂矜諒之恩至令扶腋而上非瞻視之有駭其爲衷情之不安尤當如何夏秋以來久闕醫藥餘症尙多而上候康復之後一未登筵鼎席備位之初常參有命急於覲光冒沒登對而今日卽大朝會也莫重朝儀以臣擧措之駿瞻自犯失儀而何以董率凡僚乎見今秋氣已涼正合醫治伏望俯賜諒察焉上曰頃許長暇更何靳持而卿之神觀比前頓勝但行步雖不如常扶腋出入少無不安之端且右相新卜之後近始造朝而便同山野之人出身後尙未登次對云筵席周旋必多生疎俄者拜禮時言之興拜之節舛錯於臚唱之際予所以取於右相者此也廟謨之疎迂推此可知領相則求之故事一年之內或有二三次登筵之例大臣豈可以筋力責之乎卿則姑與右相協力同行數三次偕登筵席以整朝體筵體然後可以許由而至於廟坐想不爲妨於愼節卿須如例爲之可也履素曰聖敎如此敢不奉承而臣之生疎何異於右相乎忝叨相識雖近歲周而生疎則自如矣上曰卿則今已鍊熟矣上敎樂性曰卿則先退可也樂性先退出漢寧曰筵席奏語何等敬謹而兵曹判書鄭好仁正輦陪誤以扈輦隊仰奏其不能預爲講定之失不可無警責之道從重推考何如上曰依爲之出擧條履素曰筵體何等謹嚴而職是承宣則在他人失儀尙可糾警而相顧笑語全欠敬謹之義左副承旨金孝建右副承旨洪仁浩竝罷職何如上曰依爲之出擧條有防曰臣於太常事有所仰達者矣東西籍分送兩久任郞廳而開月當辭朝出去矣若當祭物監封之時則不可付之他郞兩郞廳使之以時往來待籍事了畢後始爲入來肅拜之地何如上曰依爲之此後永爲定式可也出擧條得臣曰設官分職各有所掌而近來訟民之見屈於法司者或呈捕廳捕廳非詞訟之職而其推捉之餘無論平民與盜賊皆以紅絲縛來故訟者要作雪憤之道每有此弊而平民之視捕廳如就死地則捕廳之以等閑詞訟輕加推捉大是法外此後則或有違法往呈者切勿聽理之意嚴加申飭申飭之後或有冒犯現發者當該捕將從重論責何如上曰依爲之出擧條敬懋曰年來連以綿農之無實各道保布幾皆以純錢捧上故本營木儲枵然每年軍需無以支計矣今年則各道綿農挽近最稔云各邑軍布錢木參半十月內準納而如有升尺不準防納過限等許多弊端則當該守令依事目草記論罪之意出擧條嚴飭行會何如上曰依爲之出擧條心泰曰砲保價布十月內上納自是事目而近來外邑擧行漸致稽緩木品之麤劣上納之愆期看作尋常揆以法意萬萬寒心見今當捧不遠又或有短麤延拖之弊依事目草記論責之意預先出擧條申飭何如上曰依爲之出擧條漢謨等曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓又閱幾年而轉而爲伏閤之爭當日處分迺止於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊億萬年盤石之固此先大王之宏謨英烈卓越百王昭垂萬世者也惟其梟獍之凶鬼蜮之情未及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之盛德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻潛毒如鄭妻而遽使移置於京師至近之處巢穴得肆之地喙息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接跡而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行又爲煽亂之窩窟而近畿尙置思之及此每不覺懍然今於千萬夢想之外擅離黜置之所恣到近京之地人心驚莫不戰掉嗚呼臣等之與此賊尙戴一天致有此窮凶絶妖之擧者莫非臣等之罪而亦不料其去益無忌憚至此之極也若不於此時亟施王章永絶禍根則其可曰國有臣子乎其不可一刻容貸也決矣請黜置罪人鄭致達妻亟令王府夬正典刑上曰不允出擧條濟遠曰合啓體段凡在隨參者同爲起伏自是格例而長官傳啓之際執義許晊掌令邊景祐持平朴孝成校理魚用謙正言申龜朝尹益烈竝不起伏推考警責何如上曰依爲之出擧條漢謨等曰噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者惟大計之沮遏也與國榮所謀議者唯國脈之潛圖也四字凶言已是振古所無之大逆而到今眞贓盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天祐宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後十餘字刀削擧國臣民腐心之痛切齒之讎尤有倍於前日請物故罪人德相亟施孥籍之典上曰不允出擧條漢謨等曰噫嘻痛矣尙喆之罪可勝誅哉本以庸瑣之品久據勻軸之任眷遇何如恩造何如賦性側媚宅心陰祕罔念國恩之圖報徒知凶賊之力護耉輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此逆宇之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世番之於嵩賊堅之於積約一行刀削姻附賊復陰助聲勢不軌之跡已綻懷二之謀難掩賊復之輸款卽尙喆之結案揆以邦憲焉逭天討而當律未施陰誅先加輿憤去而愈菀國論去而愈激而向者院相之敎大有不然者雖以逆積賊點之曾經院相及其逆節綻露之後王章無所撓屈今逆喆之罪有浮於兩賊則豈可以院相之故貸三尺之重沮一國之論乎請逆賊尙喆追施孥戮之典上曰不允出擧條晊等曰臣等性本駑劣百不猶人淸朝耳目之任不合屢叨而逖違之餘章皇出肅及登筵席擧措顚錯至有承宣之請推臣等以何顔面晏然於臺次乎請命遞斥臣等之職上曰勿辭亦勿退待出擧條濟遠曰校理魚用謙三司合啓未畢之前徑先就坐從重推考何如上曰依爲之出擧條濟遠曰執義許晊避嫌之際擧措顚錯有損臺體推考何如上曰依爲之出擧條濟遠曰執義許晊一事再避大違臺體從重推考何如上曰依爲之出擧條履素曰執義許晊擧措顚錯一事再避又乖臺體不可問備薄警而止罷職何如上曰依爲之出擧條十五行刀削漢謨等曰噫嘻痛矣以能賊萬古所無之逆魁不卽正刑徑先致斃輿情莫不痛惋此豈可以尋常物故置而不論哉論其平日罪犯則陰樹逆種密倡凶論慫慂恒簡爲渠羽翼糾結厚麟自作窩主待國洞執命之日擬占台府當李潭秉銓之時把弄朝權且以醴酒之說大北之論肆然脅持百計嘗試倡爲追崇之說恐動儕流沮遏代聽之逆皆其部曲則亂本凶圖甚於耉輝師興究其情節已是萬戮猶輕而及夫賊吉之招出後凶言逆情尤益綻露無餘矣噫癸亥反正之說太甲桐宮之言推戴逆禶之謀某也爲大將某也爲吏判某也爲閫帥等說爛熳於前後諸賊之供而妖任埋凶之計究其本則能賊也逆範懷刃之凶究其本則能賊也特以凶頑之故忍杖徑斃王章未伸擧國同憤今以渠之招辭觀之雖優爲謀逆以不少之人何可遽然承服又以爲如欲殺之則速出斬之等語肆然發惡而且太甲桐宮之說果與諸賊一席酬酢於展開書傳講其文義云者與相吉澤遂之招若合符契卽此一節乃渠之結案旣已遲晩後物故則不可以未及結案置之趾賊一門之窮凶極惡自有天地以來所未有者而限以國法猶貸其凶種之稚少者梟種稍長安知不更肆獍惡如範吉等所爲者耶法令有限而事變無窮常事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常也其啓也豈非處變之權而一向膠守不卽處分則豈不有欠於懲亂逆防後患之大經大法耶澤遂爛熳同參於啓能凶慘不道之謀而只誅其身王章已失輿憤未洩其陰凶情節其弟萬無不知之理李觀源以啓能之壻兼有師生之義啓能凶慘不道之謀決無不知之理而以蒙騃爲敎遽然酌處有乖獄體請遲晩後物故罪人啓能亟施孥籍之典趾賊等凶種夬施邦刑養遂獻遂李觀源竝令王府設鞫得情上曰不允出擧條漢謨等曰噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘古今所未聞所未有者也此豈渠一人之所作爲一時之所做出和同之類必有其人黨與之討不容少忽而旣搜之文書竝皆付丙未露之端緖全不究覈獄體疎虞寧不寒心到今追究之道惟在於親屬奴傔之及時訊鞫而章疏之請俱未蒙允治逆之律不當如是且爲此賊之支屬者若使一日留置於天壤之間則今日廷臣尙可謂有人理臣分乎只緣臣等不忠無狀懲討後時應行适雲之例尙此得請於半年之後者其於復讎討賊之義自顧慙恧無以抗顔於人世而尙幸成命之下少洩神人之憤及伏見傳敎之下該府者有夏賊子女囚禁待年之命臣等驚惶抑鬱寧欲溘然夫逆種之待年殄滅乃指尋常治逆之律文也今此夏賊卽是開闢以來所無之逆其於麟亮之稱兵鏡虎之凶言不啻百倍則古今天下安有以此賊子女而有待年與否之可論哉及至今日年限已過則尤不可晷刻容貸於覆載之間矣夏賊之外豈復有夏賊而今者逆恭又出則今日群下之骨驚膽掉直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆節之發露差有先後耳千剮萬斫未足以洩輿憤收孥瀦宅不可謂當其律夏賊之變已用适雲之例則今於此賊決不可異同也明矣噫其一家之內生出二夏賊則此非一朝一夕之故其凶言逆謀傳襲有素平日之爛熳酬酢一室之尋常唱和推此可知恭賊正刑之後一二同情之類旣無究問之道而英材斗恒尙今假息於覆載之間則夏恭兩賊之黨與同情萬無不知之理目今究覈之道惟在於此而雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過幺麽一賤女則決非渠所可獨辦者也是必其夫暗地指使爲此嘗試之計據此一事劇逆親屬之從中跳踉復事綢繆之狀昭不可掩此而若不窮覈嚴斷則未知何樣禍機伏在何地今於事端旣露之後尤不容暫緩盤覈請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑上曰不允出擧條漢謨等曰噫以國榮之亘萬古所無之窮凶劇逆而得保首領臥斃牖下朝廷之刑政紊矣神人之憤鬱深矣古今天下寧有是耶噫彼榮賊貪天爲己之罪怙寵自恣之惡屈指而不可枚擧罄竹而難以盡書權傾人主而威福在手鉗制朝紳而淵膝惟意八方爭輸貨賂百官多出門下而及其黜退之日所引洛誥首章一句語卽不道之亂言劇逆之斷案此在渠猶屬薄物細故耳廣儲嗣一事最是宗社之計臣民之望而渠敢肆然以此事不可再擧之說咆喝公座略無顧忌一行餘刀削凶肚莫掩至於製給凶疏沮遏大計則有浮於逆莽煽動人心潛圖國脈則百倍於凶溫論其罪惡尤萬萬極凶極獰而只緣其身之徑斃未及天誅之顯加臣民痛惋厥惟久矣到今賊復正法之後逆節益著輿情愈激惟其伸王法討國賊之道只在追施一款則凶如此賊逆如此賊者決不可以常例論請物故罪人國榮亟施孥籍之典上曰不允出擧條漢謨等曰噫嘻痛矣明謙之凶謀逆節實是亘萬古所無之賊也身爲閫帥四字刀割已是劇逆之斷案而乙巳春諸賊指目擧兵之時自擬內應大將至於書給四柱先占身數其所爲計至凶極獰六七字刀削也逆復之愛姪也一門之內日夜綢繆兩賊之間出沒紹介危機急變迫在呼吸何幸賊謀自綻天討夬行而誅殛之典只及其身收孥之律尙未擧行揆以王法萬萬失當以謙以逆復之子傳襲其父之凶圖六七字刀削鉤覈之路惟在此賊之盤問而半夜特敎出付縣獄鞫體之壞損刑政之顚倒已無可言今乃不加究覈不捧結案遽爾用刑只施應坐古今天下寧有是耶籍産之典雖已擧行而收孥之律在所不已逆復之變振古所無殄滅無遺育者政爲此賊準備語則其在鋤逆種杜後患之道殄之滅之不容少忽而今此好石之以年未滿循例爲奴者揆以邦刑萬萬乖當夫待年用法乃是尋常治逆之律而至於此賊實無異於古之适雲今之趾夏則其凶種逆孼之待年與否今無可論時偉性本陰譎行又凶悖賊翰之餘論無不主張東馨之悖疏明有指揮賣權兜攬惟意所欲樂禍忌忮爲世側目厥惟久矣暗結妖宇之父子昏夜綢繆情跡陰祕隱然自比於戚聯之人至欲擬擧於握兵之任長惡助勢便一窩主及夫賊宇之輸款而渠之眞贓畢露無餘推此一款卽是斷案而尤有國人之至今所腐心痛骨者壬寅秋邦慶實是八域臣民歡忭蹈舞之辰而噫彼時偉抑獨何心顯示不悅之意章奏之上力遏邦慶二字酬酌之間牢諱慶忭等語公坐稠廣攘臂咆喝有耳皆聞無人不道及至定號之日肆發凶言於衆人之中曰今此定號何如是太早究厥心腸已萬萬極凶絶悖而甚至於五月喪變之後以平日不平之心益肆陰凶之計暗囑其兄沮戲葬地國言喧藉情節莫掩揆以邦憲在所必鞫而今此島棘之典可謂失之太輕請梟示罪人明謙正刑罪人以謙亟施孥戮之典逆復庶子好石亟施處絞之律荐棘罪人時偉設鞫得情夬正王法上曰不允出擧條漢謨等曰噫嘻痛矣逆宇以凶喆之子藉其氣勢罔念喣濡之恩益肆跳踉擬帥市恩之謀旣極陰祕荷杖偸鈴之態不忍正視其所負犯不一而足而乃於不敢言之地敢懷不敢萌之心潛構啓草欲售欺天之計此已窮凶絶悖而於渠猶屬薄物細故潛藉逆復之姻婭七字刀削與同二字刀削之說旣已遲晩數字刀削他日之計明白納招甚至於干涉善復自知當死之供吐實於平問之下其窮凶情節更無可言有賊如此不施邦刑則天網絶矣王法壞矣宇鎭之於善謙兩賊一而二二而一也今於兩賊伏法之後獨使此賊得逭王章古今天下寧有是哉當初已結案之凶逆得保首領於海島者已是失刑之大者而拿來之啓依法允下則庶幾聖斷赫然天討亟行矣奈之何纔到湖界旋從迂路初則領付本鄕末乃移配近島殆若量移者然義理自此晦塞亂逆無所懲畏思之及此寧不大可憂而大可懼者哉請遲晩罪人宇鎭捧根脚夬正王法上曰不允出擧條漢謨等曰柳星漢疏語之窮凶情節之陰慝諸臣箚啓亦已槪論今以其疏中逆心之呈露凶言之悖慢者言之最是上款講學之說而特以聖懷之不忍提到諸臣之不敢語及近日疏啓每多隱暎爲辭糢糊爲說此固出於體聖上茹痛之懷有不忍言而以其不忍而終於不言則將何以明凶徒詬天之逆節解中外然疑之群情乎臣等請和淚泚筆冒死陳之昔在戊寅復講之擧實爲群凶浸潤之階當聖壽倦勤之餘請十年已停之講者此魯禧諸賊綢繆之凶計自是以後托講義而引喩者罔非媒孼之凶言結奧援而交煽者皆是譖構之凶謀究厥禍機是爲關捩此固聖明所以不忍聞不忍言者也今日廷臣苟有秉彝孰不痛凶賊之設計悲殿下之茹哀語到講筵輒增聖慕雖以告朔之義時有開講之命悽惋之玉音不禁於由中掩抑之玉色難制於見外登筵諸臣亦皆仰覩者今此星漢一筆句斷謂之以微意單辭顯斥歸之於因噎終身孺慕之聖孝國人所悲而星漢則少無慼意廢讀蓼莪之常情門人猶然而星漢則反肆懟筆蓋緣造言誣逼自是衣鉢相傳逮至當宁潛德之初幾年此輩煽誣之說何所不至哉一脈種子尙不知戢窩窟根柢旣久且蘊必欲力抗君父謀危宗社根株未鋤枝葉更繁始售於戊己之間終成慘變更熾於乙丙之際自就芟夷及至近年夏恭顯投凶書於內瑮福暗逞凶圖於外蚓結虯蟠種下生種式至今日又有星漢渠輩亦一臣子何乃悖逆至此又若下款兩條之說自前文武率榜動駕之日新恩之前導每許倡夫之後隨非今斯今古例卽然其所爲說不足多辯下款女樂之云向日燈夕各營將臣果有游衍張樂於壯營馬園之事而壯營處所旣在關門之外馬園基址又是營後之地距闕旣遠在營又僻則渠亦有耳必聞有目必見旣無近似之事寧有流傳之言而强稱禁苑之遊做出女樂之說抑勒矯誣誑惑款眩是誠何心其亦叵測究其旨意所在架虛鑿空指無謂有一言一事惟以厚誣聖德爲計惟我聖明之恒抱至痛無樂千乘在法應行之朝賀尙多權停之特敎則聖意所在孰不仰揣而敢爲是言鑄張傳播紹述乙丙諸賊舊套餘論何其無倫不道之甚一至此極今臣等所論只就其疏中所言而言耳又聞星漢自有玆事不小追訟全無悚蹙之意惟肆忿毒之氣居家對客詬罵天日指斥乘輿凶言悖說罔有其極聽者俱存焉敢誣也雖以渠之私書見之其辭意之絶悖無嚴節節彰露則此在渠已是承款之斷案而日前臺啓添入措語俱出傳說之眞的而酌約說去鶻突爲言猶未免墨抹還下誠爲無前之擧聽聞所及莫不駭惑固知聖意在於包荒認賊爲子反累聖德臣等竊爲之慨然繼以憂憤公疏則專事誣悖私室則敢呈凶毒言言逆腸事事凶肚昔之汝立今之夏賊俱萃一身萬剮猶輕而又況九宗之佯狂實爲此賊之眞臟人或顚狂則終身廢棄而噫彼九宗抑何心腸不顧終身之棄佯作癲狂之狀從前佯狂之類除非負罪於罔赦圖生於必死欲掩一世之耳目欲延一時之性命則豈有出此計乎其甘心死黨極意規避之跡綻露無餘則星九兩賊可謂一而二二而一者也綢繆之情節不問可知鑄張之根根尙今未覈如此而尙何望亂賊之知懼黨與之鋤治也哉雖以重臣筵奏儒臣所懷見之渠若有一分畏戢之心敢於懲討方嚴之時猶稱前銜恣行鄕里凶肚逆腸之無所不至昭不可掩今若置而不問方來之慮尤不可勝言請柳星漢亟令王府設鞫嚴問期於得情夬正邦刑上曰不允出擧條漢謨等曰噫嘻痛矣亂臣賊子從古何限而豈有若九宗之窮凶極惡至妖絶憯者哉渠以蟣蝨之賤常懷梟獍之心過惠陵而不下所乘則悖慢之逆節於是著矣向懿陵而至發凶言則怨懟之逆腸昭莫掩矣此陵亦下馬之言陵卒之參證明白偏黨二字之說帳殿之納招凶獰人臣之以偏黨事君前後凶逆所未發之語而此賊之肆然發口抑何心腸屢次供招之罔測不道至於此極則此誠古之莽卓之所未嘗有而今之夏瑮之所未敢爲也卽此一款雖千剮萬戮不足以少洩神人之憤而若夫佯狂凶計又何其陰慝巧惡之極也噫彼星賊之凶疏聞之者無不心寒而膽掉見之者皆欲手磔而口臠則爲今日臣子者苟有一分秉彝之心孰不欲明張沬飮疾聲嚴討而渠乃身居臺職忽稱癲狂之病巧作掩護之計綢繆之跡參涉之狀明若觀火窮覈情節永拔根柢卽是王章之所不可已者而纔得承款未及正法致使往牒所無之劇逆大憝徑先致斃於獄中輿情之憤惋固不暇言而國家之失刑當復如何到今追施之道惟在於收孥籍産之典雖有依聖國已施之律之敎豈有凶如此賊逆如此賊而不施極律者乎請承款後物故罪人九宗亟施孥籍之典上曰不允出擧條景祐等曰請亟寢秋曹罪人柳師文放釋之命仍令王府設鞫嚴問期於得情夬正王法措辭見上上曰不允出擧條上曰昨下辛勤求助之敎而臺臣無一人對揚誠慨然矣漢寧曰今日常參聖候康復後初有之盛擧也時政得失官師闕遺三司諸臣處使之一一仰陳則掌令邊景祐持平朴孝成不體臨軒求助之聖意竝以無所懷仰奏誠甚慨然竝從重推考何如上曰依爲之出擧條履素曰賓對久曠之餘今纔登筵雖無昨日飭敎言責之地豈無可論之事求助之下無一事新啓者其在開言路之道不可無警掌令邊景祐持平朴孝成罷職何如上曰依爲之出擧條漢謨等曰罪人克觀克泰以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫洩請金甲島爲奴罪人克觀古今島爲奴罪人克泰更令王府嚴鞫得情夬正王法上曰不允出擧條漢謨等曰逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之典其將不施乎罪在罔赦事關後弊請逆賊尙魯亟施孥戮之典上曰不允出擧條漢謨等曰星漢之凶言逆節綻露無餘擧國臣民莫不沬血致討其父師文苟有一分嚴畏之心則所當屛息縮伏覓死不得而渠敢偃處城闉延接人客此已萬萬痛惡而詬天罵日凶言悖說罔有紀極梟音益肆狼毒愈狠之說至登諫長之疏論繼有法府之捉囚凡今日含生之倫擧切驚痛憤惋誓不與此賊父子共戴一天秋堂之疏請移鞫亦可見嚴國法討亂賊之義而不惟不賜允從乃以先問師文不但顚倒爲敎此賊之指斥乘輿公私詬罵又出於星漢未伏法之前則其父子同惡讎國怨天之狀愈可見矣星漢請鞫旣有府院合啓師文竝鞫尤是擧國同聲而不意全放之命有若疏釋者然國體之隳壞已無可言輿情之轉激去而益甚請亟寢秋曹罪人柳師文放釋之命仍令王府設鞫嚴問夬正典刑上曰不允出擧條漢謨曰近來紀綱雖云掃地未有若今番動駕後不卽現告之事其所犯科不過不善周旋以致雜亂而汰拿之命又是匪怒之薄勘則事當惶感卽地自首之不暇而拖至兩日屢煩飭敎始得査現國綱壞矣臣分蔑矣罪非微眚薄譴而不念義分厭然掩避若是之極他復何論究厥所爲萬萬駭痛現出之後尙今處分未下臣等未敢知聖意之如何而此而置之其可曰國有法紀知所懲畏乎請現告諸人竝施竄配之典上曰自現者竄配則倖免者能不斑駁乎此所以以査出之遲滯有諸堂處分之命不允出擧條漢謨曰密符事體何等嚴重而統帥交遞之後滯留江外今至數朔當初備局知委之餘肆然防報固已可駭而今又不念納符之時急晏然蹲處荏苒日月者尤爲無嚴至重至嚴之符久留於荒郊旅店事旣無前有駭聽聞其在事體不可無懲請前統制使李潤慶所受密符卽令收納仍施刊削之典上曰納符之遲滯在於渠非朝廷之所知則收納與否非所可論但此事日前纔聞於一重臣矣爾啓隨發此果重臣之指揮乎然則參涉臺論甚非好消息臺臣勢難緘問前參贊鄭民始令政院爲先問啓出擧條上敎履素曰李潤慶事雖涉微瑣揆以國體大關紀綱卿等之尙今闔眼誠爲慨然渠於籌關防報敢以筵敎二字肆然提到其無嚴放恣莫此爲甚國無法則已豈可尋常看過處乎渠以幺麽武夫動得諫長有此外攻內扶之擧豈有如許國綱乎諫長如以納符遲緩認爲國體之虧損則固當捉致裨將思所以申飭來納之道而不此之爲今反挾私曲爲分疏此果成說乎重臣旣言之臺諫又言之今日紀綱雖曰掃地豈至若是之無嚴耶履素曰聖敎誠至當矣防報中敢稱筵敎者萬萬駭痛而臺臣收納之請亦駭然甚矣漢謨曰臣姿性愚迷言議巽劣淸朝耳目之任豈敢爲冒膺之計而方當聖候遄復常參賓對有命義分是懼唐突登筵逖違之餘獲覲耿光雖極榮幸而及夫李潤慶罪狀論啓之際只思納符遲滯之未安而當初防報委折辭意全然未聞只以刊削爲請矣及承聖敎誠不勝萬萬驚悚臣之未諳本事輕先發啓以草草薄勘仰請者震懍悚恧直欲攢地而不得也以此情踪何敢一刻冒據於臺次乎請命遞斥臣職上曰勿辭亦勿退待出擧條漢寧曰正言申龜朝上敎未畢之前徑陳所懷不可無警從重推考何如上曰依爲之出擧條龜朝曰臣姿識鹵莽言議巽軟本不合於淸朝耳目之任而常參有命繼而有署前行公之敎故冒沒登筵觸處生疣聖敎未畢之際遽發啓辭至被承宣之請推滿心悚懍無地自容以此情踪其何可一刻晏然於臺次乎請命遞斥臣職上曰勿辭亦勿退待出擧條漢寧曰正言申龜朝避嫌之際全不成樣大損臺體不可無警從重推考何如上曰遞差可也出擧條益烈曰近來守令之犯科者多有卽其地竄配之命此雖出於俾愧其心以謝其民之聖意而以前官而謫其地則舊民自如餘威未已雖係平日招怨之類不無多般貽弊之事將以懲其罪而反或益其害臣請此後則守令竄配勿以所莅之邑定送以爲爲民除弊之地宜矣上曰言甚好矣何必自今以後乎伊前卽其地定配者竝令該府更定配所可也出擧條濟遠曰啓辭與所懷體段自別而正言尹益烈始以所懷開端末以啓辭結語揆以臺體大違常格從重推考何如上曰依爲之出擧條益烈曰臣言議巽軟知識鹵莽初參筵席觸事生疣初以所懷發端末乃所啓結辭至被承宣之請推以此情踪何可一刻晏然於臺次乎請命遞斥臣職上曰勿辭亦勿退待出擧條用謙曰邦運旣昌百祿鼎臻元子宮尺衣漸長令聞日著此正吾東方億萬年無疆之基也八域含生孰不延頸蹈舞伏惟聖心嘉悅當復如何也顧今悠悠萬事無大於輔翼成就之道固知殿下以身設敎之方元子宮晨夕薰灸之際其所將就必有群下不及知之妙而古人之論輔翼之要必以早諭敎選左右爲先務此實知本之論也雖在封冊之前必有輔養之官自是列聖朝成法而且伏念以我殿下大聖之姿每於絲綸之間論聖德成就則必稱故輔養官南有容輔翼之功尤豈非今日之所當視柯者乎誠宜博詢大臣選擇有文學老成之人委以輔養之責時時進見於元子宮或說文字或陳嘉言以爲開導資益之道則雖不必逐日相見其所日漸啓發者必當藹然有長日加益而人不知之效矣此臣區區顒祝者故敢此仰達矣上曰不欲張大故文字間姑不留意矣用謙曰殿下每以紀綱之不振刑政之不立慨然憂惕屢發中朝之歎此正轉移振刷之機也臣愚竊以爲紀綱刑政不能自立必也明義理尙氣節勵廉恥先以三者爲其根基然後紀綱可振刑政可立也顧今義理有不明之漸氣節有不振之歎廉耻有不張之憂蓋亦職此之由則紀綱之不振刑政之不立固可勝言乎此尤今日之所當大警惕者也伏願益加聖意必以明義理尙氣節勵廉耻爲振紀綱立刑政之本則世道之轉移可立而期此臣區區之所仰望也上曰當體念矣出擧條用謙曰惟我聖上一政一令一動一靜之間莫不爲貽燕垂裕之謨尤豈非今日之所可深念處乎竊伏瞷聖上粤自踐祚之初凡於施措之間謹守成憲其於典章法度無所少忽以致化理淸肅位著淬勵者莫非其明效大驗而夫何比近以來特用造化之權處分或出於典章之外至於銓注之間添書落點屢下於前後臣愚死罪固知聖意當其創行之初必以爲一時間用權之擧而今則便成常規至於向來疎通或於文職添書蔭官而落點者有之此不但違官方損國體之爲可念蓋添書之擧尤有異於中批特除非聖朝之美事亦豈所以貽燕垂後之道也伏願繼自今凡於注措之際益留聖意毋違常憲卽臣區區之望也上曰言亦好矣當留念矣出擧條仍命書榻敎曰政官牌招開政命退諸臣以次退出